**Alberto García García**, nado en Catoira o 22 de setembro de 1953, é un político galego do PSdeG-PSOE.

Traxectoria
-----------

Administrativo. É concelleiro en Catoira dende 1979, cando encabezou por primeira vez a candidatura do PSdeG-PSOE. No inicio da súa carreira política mantivo responsabilidades de goberno co alcalde independente de esquerdas Andrés Castaño Conde. Trala integración deste no grupo socialista en 1983, foi o número 2 da candidatura socialista, tanto nesa convocatoria como en 1987, logrando a maioría absoluta en ambas as ocasións.

Foi elixido alcalde en xullo 1989, logo da dimisión de Castaño. Nas eleccións municipais de 1991 encabezou a candidatura socialista e foi reelixido alcalde cunha ampla maioría absoluta de 9 concelleiros sobre 11. Volveu ser reelixido en 1995 e 1999 con maioría absoluta, 7 concelleiros, sendo ademais deputado provincial entre 1999 e 2003.

Nas municipais de 2003 perdeu a maioría absoluta, ao baixar a 5 concelleiros ante o pulo do BNG, sendo reelixido alcalde como cabeza da lista máis votada e gobernando con apoios puntuais dos demais grupos. Nas municipais de 2007 recuperou a maioría absoluta con 6 concelleiros. En 2011 e 2015 revalidaría novamente a alcaldía con maioría absoluta, subindo a 7 concelleiros no 2015.

Nas municipais de 2019 perdeu a maioría absoluta ao baixar a 5 concelleiros, ante o ascenso experimentado polo PPdeG. Desta forma perdeu a alcaldía ao apoiaren os 3 concelleiros do PPdeG ó candidato do BNG, Xoán Castaño Conde, segunda forza máis votada, tamén con 3 concelleiros. As malas relacións entre os candidatos nacionalista e popular levaron a que en marzo de 2020 se anunciase unha moción de censura que o devolvería á alcaldía co apoio dos populares. Porén, en maio de 2020 a moción desactivouse pola dimisión de Castaño, forzada por concelleiros do grupo socialista que buscaban evitar o acordo co PPdeG, o cal supuxo un cisma entre estes e García. Desta forma, no mes de xuño de 2020 recuperou a alcaldía como cabeza da lista máis votada, conformando un goberno con tódolos edís socialistas agás un. En abril de 2021 destituíu os dous concelleiros críticos que entraran no goberno, polo que gobernou o resto do mandato cun só un concelleiro a maiores del.

Nas municipais de 2023 perdeu a alcaldía ao lograr o BNG a maioría absoluta.

|  |  |  |
| --- | --- | --- |
| Predecesor:**Andrés Castaño Conde** |  **Alcalde de Catoira** 1989 - 2019 | Sucesor:**Xoán Castaño Conde** |
| Predecesor:**Xoán Castaño Conde** |  **Alcalde de Catoira** 2020 - 2023 | Sucesor:**Xoán Castaño Conde** |

Notas
-----

1. ↑  Redacción (15 de xuño de 2019). [Redacción "Xoan Xosé Castaño Conde, del Bng, elegido alcalde de Catoira con el apoyo del PP"] `|url=` incorrecto (Axuda). *farodevigo.es* (en castelán). Consultado o 9 de marzo de 2023.
2. ↑  Redacción/Europa Press (21 de maio de 2020). "Dimite o alcalde de Catoira (BNG) e suspéndese o pleno da moción de censura presentada por PSOE e PP". *nosdiario.gal*. Consultado o 9 de marzo de 2023.
3. ↑  Alberto García regresa a la Alcaldía de Catoira
4. ↑  García retira áreas de gobierno a los tres concejales críticos y el PSOE de Catoira pide que dimitan como ediles

Véxase tamén
------------

### Bibliografía

* Barrera, Feliciano, ed. (2002). "García García, Alberto". *Gallegos. Quién es quien en la Galicia del siglo XXI* (en castelán). Santiago de Compostela: *El Correo Gallego*. ISBN 84-8064-113-4.

### Outros artigos

* Eleccións municipais en Catoira

### Ligazóns externas

* Entrevista en *La Voz de Galicia*